**Broj: 711-I-1447-P-90/18-02-16**

Zagreb, 12. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Gordana Žurge, direktora trgovačkog društva HŽ CARGO d.o.o.,** na 24. sjednici održanoj 12. listopada 2018.g. donosi sljedeću

**ODLUKU**

**Postupak za odlučivanje o sukobu interesa protiv dužnosnika Gordana Žurge, direktora trgovačkog društva HŽ CARGO d.o.o., neće se pokrenuti s obzirom da Povjerenstvo iz dostavljene i prikupljene dokumentacije nije steklo relevantna saznanja iz kojih bi nedvojbeno proizlazilo kako je imenovani dužnosnik počinio povredu odredbi ZSSI-a ili načela postupanja istovremenim obnašanjem dužnosti direktora trgovačkog društva HŽ CARGO d.o.o. i obavljanjem funkcije predsjednika Nadzornog odbora trgovačkog društva AGENCIJA ZA INTEGRALNI TRANSPORT d.o.o.**

Obrazloženje

Povjerenstvo je 22. ožujka 2018. g. zaprimilo anonimnu prijavu mogućeg sukoba interesa podnesenu protiv dužnosnika Gordana Žurge, direktora trgovačkog društva HŽ CARGO d.o.o., koja je zaprimljena u knjizi ulazne pošte Povjerenstva pod poslovnim brojem: 711-U-1013-P-90/18-01-1, povodom kojih se vodi predmet broj: P-90/18.

U prijavi se u bitnom navodi kako je dužnosnik Gordan Žurga upisan u sudski registar Trgovačkog suda u Zagrebu kao direktor trgovačkog društva HŽ CARGO d.o.o., na koju dužnost je imenovan na prijedlog Vlade Republike Hrvatske, a istovremeno obavlja funkciju predsjednika Nadzornog odbora trgovačkog društva AGENCIJA ZA INTEGRALNI TRANSPORT d.o.o., čiji je jedini osnivač trgovačko društvo HŽ CARGO d.o.o., stoga podnositelj prijave smatra kako se imenovani dužnosnik nalazi u sukobu interesa.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi navedenog zakona, stoga je Gordan Žurga povodom obnašanja dužnosti direktora trgovačkog društva HŽ CARGO d.o.o. obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Gordan Žurga obnaša dužnost direktora trgovačkog društva HŽ CARGO d.o.o. od 15. ožujka 2018. g.

Uvidom u izvješće o imovinskom stanju dužnosnika Gordana Žurge, koje je dužnosnik podnio Povjerenstvu povodom stupanja na dužnosti direktora trgovačkog društva HŽ CARGO d.o.o., dužnosnik je naveo kako dužnost obnašao profesionalno, zasnivanjem radnog odnosa, uz primanje plaće, od 15. ožujka 2018. g.

Uvidom u podatke nadležnog sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080590549, OIB: 08720210702, upisano trgovačko društvo HŽ CARGO d.o.o., čiji je jedini osnivač Republika Hrvatska. U navedenom trgovačkom društvu dužnosnik Gordan Žurga upisan je kao direktor, ovlašten zastupati trgovačko društvo pojedinačno i samostalno, od 15. ožujka 2018. g.

Uvidom u podatke nadležnog sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080219215, OIB: 42650506038, upisano trgovačko društva AGENCIJA ZA INTEGRALNI TRANSPORT d.o.o., čiji je jedini osnivač trgovačko društvo HŽ CARGO d.o.o. Uvidom djelomični povijesni izvadak iz sudskog registra za navedeno trgovačko društvo utvrđeno je kako je dužnosnik Gordan Žurga obavljao funkciju predsjednika Nadzornog odbora spomenutog trgovačkog društva od 11. prosinca 2017. g., a prestao je biti član i predsjednik Nadzornog odbora na temelju izjavljene pisane ostavke s danom 14. ožujka 2018. g.

Kako je dužnosnik Gordan Žurga podnio pisanu ostavku 14. ožujka 2018. g. na obavljanje funkcije predsjednika Nadzornog odbora trgovačkog društva AGENCIJA ZA INTEGRALNI TRANSPORT d.o.o., imenovani nije istovremeno s obnašanjem dužnosti direktora trgovačkog društva HŽ CARGO d.o.o., a na koju ju imenovan od 15. ožujka 2018. g., obavljao funkciju predsjednika Nadzornog odbora trgovačkog društva AGENCIJA ZA INTEGRALNI TRANSPORT d.o.o., pa time nije došlo do povrede odredbi ZSSI-a, stoga je Povjerenstvo donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Gordan Žurga, elektronička dostava
2. Objava na internetskoj stranici Povjerenstva
3. Pismohrana